CELEX: 
Language: fi
Date: 2018-12-14 00:00:00
Title: KOMISSION DELEGOITU ASETUS (EU) …/…, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa annetun Euroopan parlamentin ja neuvoston asetuksen (EU) N:o 515/2014 liitteen II muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa annetussa Euroopan parlamentin ja neuvoston asetuksessa (EU) N:o 515/2014
                  1
                siirretään komissiolle valta antaa delegoituja säädöksiä asetuksen 17 artiklassa säädettyjen edellytysten mukaisesti.
            
            
               Asetuksen (EU) N:o 515/2014 7 artiklan 2 kohdassa komissiolle siirretään valta antaa tarvittaessa delegoituja säädöksiä, myös väliarvioinnin yhteydessä, asetuksen liitteessä II lueteltujen erityistoimien tarkistamiseksi.
            
            
               Muuttovirtojen dynaamisen luonteen vuoksi tarvitaan yhteistä joustavaa lähestymistapaa, jonka avulla voidaan vastata asianmukaisesti EU:n ja sen jäsenvaltioiden toimintapolitiikan kehitykseen ja rahoitustarpeisiin. Tämä koskee erityisesti niitä jäsenvaltioita, joihin kohdistuu jatkuvasti voimakkaita muuttopaineita niiden ulkorajoilla. 
            
            
               Sisäisen turvallisuuden rahastosta ja erityisesti ulkorajojen ja viisumipolitiikan rahoitusvälineestä olisi tässä yhteydessä voitava antaa riittävästi rahoitustukea EU:n politiikkojen, esimerkiksi hotspot-lähestymistavan, toteuttamiseen, kuten Euroopan komission 13. toukokuuta 2015 esittämässä
                  2
                ja Eurooppa-neuvoston 25. ja 26. kesäkuuta 2015 hyväksymässä
                  3
                Euroopan muuttoliikeagendassa todettiin. EU antaa hotspot-lähestymistavan kautta operatiivista tukea jäsenvaltioille, joihin kohdistuu suhteettoman suuri muuttopaine EU:n ulkorajoilla. Hotspot-lähestymistapa tarjoaa yhdennettyä, kokonaisvaltaista ja kohdennettua apua yhteisvastuun ja vastuun jakamisen hengessä sekä Schengen-alueen yhtenäisyyden turvaamiseksi. 
            
            
               Kun otetaan huomioon edellä mainitut EU:n poliittiset painopisteet, asetuksen (EU) N:o 514/2014 15 artiklan mukaisesti toteutettu kansallisten ohjelmien väliarviointi osoitti, että rajavalvontatoimia varten tarvitaan lisää rahoitusta erityisesti niissä jäsenvaltioissa, joiden ulkorajoilla esiintyy voimakkaita muuttopaineita. 
            
            
               Eurooppa-neuvosto toisti 28. kesäkuuta 2018 antamissaan päätelmissä, että tällaisia toimia on tarpeen tukea, ja katsoi, että EU:n alueelle olisi perustettava ”valvottuja keskuksia” vapaaehtoiselta pohjalta ja että yhteistyötä kolmansien maiden kanssa olisi lisättävä näiden rajavalvontavalmiuksien parantamiseksi.
            
            
               Tällaiset rahoitustarpeet olisi katettava mahdollisuuksien mukaan käyttämällä tarkoitukseen parhaiten sopivaa rahoitusvälinettä.
            
            
               Näiden rahoitustarpeiden erityispiirteet huomioon ottaen sopiva väline ei ole jäsenvaltioiden kansallisten ohjelmien rahoituksen täydentäminen kunkin jäsenvaltion perusosuuden määrittämisessä käytetyllä jakomenetelmällä, koska se ei mahdollistaisi rahoituksen kohdentamista erityisesti niiden jäsenvaltioiden osalta havaittuihin tarpeisiin, joihin kohdistuu suuria muuttopaineita ja jotka vastaavat rajavalvonnasta EU:n ulkorajoilla.
            
            
               Myöskään hätäavun käyttö ei ole sopiva vaihtoehto, koska se edellyttää periaatteessa hyvin erityisiä olosuhteita eli asetuksen (EU) N:o 515/2014 2 artiklan f alakohdassa määriteltyä hätätilannetta. Lisäksi hätäavun kautta myönnettävä rahoitus on hankekohtaista ja lyhytkestoista (kestoltaan yleensä enintään 12 kuukautta) toisin kuin kansallisen ohjelman kautta myönnettävä rahoitus, joka on monivuotista. 
            
            
               Rahoituksen kohdentaminen erityistoimilla, joita hallinnoidaan yhteistyössä jäsenvaltioiden kanssa, mahdollistaa rahoituksen joustavamman mukauttamisen kunkin tilanteen dynamiikan ja erityispiirteiden mukaisesti, sillä erityistoimien kautta jäsenvaltioille voidaan ohjata sisäisen turvallisuuden rahastoon kuuluvasta ulkorajojen ja viisumipolitiikan rahoitusvälineestä lisärahoitusta, jota kulloinkin tarvitaan tietyn toiminnan tukemiseen. Koska lisätukea tarvitsevat toimintamuodot, kuten hotspot-lähestymistavan toteuttaminen, ovat luonteeltaan hyvin erityislaatuisia, erityistoimia pidetään tarkoituksenmukaisimpana rahoitusvälineenä. 
            
            
               Asetuksen (EU) N:o 515/2014 liitteessä II on nykyisellään kaksi erityistoimea. Toinen on vähintään kahden jäsenvaltion yhteinen konsuliyhteistyötä koskeva toimi ja toinen taas liittyy sellaisten kulkuneuvojen ja toimintavälineiden hankintaan, jotka annetaan Euroopan raja- ja merivartioviraston käyttöön yhteisten operaatioiden yhteydessä.
            
            
               Koska nykyisten erityistoimien kautta ei voida tukea väliarvioinnin yhteydessä todetun kaltaista toimintaa, asetuksen (EU) N:o 515/2014 asiaa koskevaan liitteeseen on tarpeen sisällyttää uusi erityistoimi. Tällä erityistoimella voitaisiin edistää hotspot-lähestymistavan toteuttamista ja siten tukea yhdennettyä rajaturvallisuutta ja varmistaa unionin ulkorajojen tehokas valvonta ja suojelu. 
            
            
               Sisäisen turvallisuuden rahastoon kuuluvan ulkorajojen ja viisumipolitiikan rahoitusvälineen oikeusperustan mahdollistama erityistoimien luettelon muuttaminen jäsenvaltioiden erityistarpeisiin vastaamiseksi tarjoaa myös mahdollisuuden vahvistaa EU:n lisäarvoa muuttovirtojen hallinnassa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Parempaa sääntelyä koskevien sääntöjen ja asetuksen (EU) N:o 515/2014 johdanto-osan 40 kappaleen mukaisesti komission olisi delegoituja säädöksiä valmistellessaan toteutettava asianmukaiset kuulemiset, myös asiantuntijatasolla. Kuuleminen järjestettiin kirjallisella menettelyllä 4. ja 20. kesäkuuta 2018 välisenä aikana, koska asian käsittelyä varten koolle kutsuttuun asiantuntijatason kokoukseen, joka oli tarkoitus pitää 6. kesäkuuta 2018, ilmoittautui erittäin vähän osanottajia, mistä syystä se peruutettiin. 
            
            
               Jäsenvaltioiden asiantuntijoilta saadut huomautukset otettiin asianmukaisesti huomioon tätä komission delegoitua asetusta laadittaessa.
            
            
               Komission sisäisen lausuntokierroksen jälkeen tarjottiin mahdollisuus palautteen antamiseen parempaa sääntelyä koskevien sääntöjen mukaisesti. Palautteen antamiseen varattu aika päättyi 22. lokakuuta 2018. Huomautuksia ei saatu.
            
         
         
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komissio valtuutetaan asetuksen (EU) N:o 515/2014 7 artiklan 2 kohdassa antamaan delegoituja säädöksiä, joilla muutetaan erityistoimien luettelon sisältävää kyseisen asetuksen liitettä II.
            
            
               Asetuksen (EU) N:o 515/2014 17 artiklassa säädetään siirretyn säädösvallan käyttämisestä ja erityisesti edellytyksistä, joiden mukaisesti komissiolle siirretään valta antaa delegoituja säädöksiä.
            
            
               KOMISSION DELEGOITU ASETUS (EU) …/…,
            
            
               annettu 14.12.2018,
            
            
               ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa annetun Euroopan parlamentin ja neuvoston asetuksen (EU) N:o 515/2014 liitteen II muuttamisesta
               
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 515/2014
                  4
                ja erityisesti sen 7 artiklan 2 kohdan,
            
            
               sekä katsoo seuraavaa:
            
            
               (1)Asetuksen (EU) N:o 515/2014 7 artiklassa viitataan jäsenvaltioille osoitettaviin, erityistoimiin tarkoitettuihin määrärahoihin. 
            
            
               (2)Euroopan parlamentin ja neuvoston asetuksen (EU) N:o 514/2014
                  5
                15 artiklassa tarkoitetun väliarvioinnin yhteydessä todettiin, että jäsenvaltiot tarvitsevat rajavalvontaan liittyvää lisärahoitusta. 
            
            
               (3)Väliarvioinnissa kävi ilmi, että rajavalvontatoimille on tarpeen myöntää riittävästi rahoitustukea erityisesti asetuksen (EU) 2016/1624
                  6
                2 artiklan 10 kohdassa tarkoitetuilla hotspot-alueilla tai muilla alueilla, joihin kohdistuu tai saattaa kohdistua samanlaisia voimakkaita ja suhteettoman suuria muuttopaineita. 
            
            
               (4)Eurooppa-neuvosto on 28 päivänä kesäkuuta 2018 antamissaan päätelmissä ilmaissut uudelleen unionin tuen tällaisille toimille ja katsonut, että unionin alueelle olisi perustettava ”valvottuja keskuksia” vapaaehtoiselta pohjalta ja että yhteistyötä kolmansien maiden kanssa olisi lisättävä näiden rajavalvontavalmiuksien parantamiseksi.
            
            
               (5)Asetuksen (EU) N:o 515/2014 liitteessä II olevassa erityistoimien luettelossa mainitaan kaksi erityistoimea, joita varten jäsenvaltiot voivat saada lisärahoitusta.
            
            
               (6)Hotspot-lähestymistapaa tai muuta vastaavaa lähestymistapaa toteuttavien toimien rahoitusta ei voida hoitaa asianmukaisesti erityistoimien nykyisen luettelon avulla. Sen vuoksi luettelon muuttaminen on paras tapa varmistaa sisäisen turvallisuuden rahastoon kuuluvan ulkorajojen ja viisumipolitiikan rahoitusvälineen joustava toiminta.
            
            
               (7)Asetuksen (EU) N:o 515/2014 liitteeseen II lisättävä uusi erityistoimi edistäisi osaltaan unionin ulkorajojen tehokasta valvontaa. Se vastaisi asetuksen 3 artiklan 2 kohdan b alakohdassa mainittua erityistavoitetta, jonka mukaan tarkoituksena on tukea yhdennettyä rajavalvontaa ja samalla helpottaa kansainvälisen suojelun saantia sitä tarvitseville.
            
            
               (8)Jäsenvaltioiden toimintapolitiikan viimeaikaisen kehityksen ja rahoitustarpeet huomioon ottavan uuden erityistoimen lisääminen luetteloon tuottaisi merkittävää lisäarvoa, koska se lievittäisi osaltaan niihin jäsenvaltioihin kohdistuvaa painetta, joihin siirtolais- ja pakolaisvirrat vaikuttavat eniten, mikä puolestaan johtaisi paineen vähenemiseen koko unionissa.
            
            
               (9)Edellä mainitut kiireelliset rahoitustarpeet huomioon ottaen tämä erityistoimi olisi saatava nopeasti käyttöön, mistä syystä asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
         
         
            
               (10)Sen vuoksi asetusta (EU) N:o 515/2014 olisi muutettava, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) N:o 515/2014 liitteeseen II kohta 3 seuraavasti:
            
            
               ”3. Asetuksen (EU) 2016/1624 2 artiklan 10 kohdassa määriteltyjen hotspot-alueiden perustaminen, kehittäminen ja ylläpito sekä niihin liittyvät palvelut, kuten tunnistaminen, sormenjälkien ottaminen, turvatarkastukset ja lääkärintarkastukset, tiedonhankinta, tietojen tarjoaminen, rekisteröinti ja ensivastaanotto. Erityistoimen piiriin kuuluvat myös muut hotspot-menettelyjä tai vastaavia järjestelyjä soveltavat alueet, esimerkiksi jäsenvaltion perustamat ”valvotut keskukset”, ja edellä mainitut palvelut rajanylityspaikoilla, joihin kohdistuu tai saattaa kohdistua samanlaisia voimakkaita ja suhteettoman suuria muuttopaineita, sekä tarvittaessa tuki rajavalvontatoimille kolmansissa maissa.”
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Brysselissä 14.12.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta (EUVL L 150, 20.5.2014, s. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        Asiak. EUCO 22/15 CO EUR 8 CONCL 3.
               
               
                  
                     (4)
                  
                        EUVL L 150, 20.5.2014, s. 143.
               
               
                  
                     (5)
                  
                        Euroopan parlamentin ja neuvoston asetus (EU) N:o 514/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä (EUVL L 150, 20.5.2014, s. 112).
               
               
                  
                     (6)
                  
                        Euroopan parlamentin ja neuvoston asetus (EU) 2016/1624, annettu 14 päivänä syyskuuta 2016, eurooppalaisesta raja- ja merivartiostosta ja Euroopan parlamentin ja neuvoston asetuksen (EU) 2016/399 muuttamisesta sekä Euroopan parlamentin ja neuvoston asetuksen (EY) N:o 863/2007, neuvoston asetuksen (EY) N:o 2007/2004 ja neuvoston päätöksen 2005/267/EY kumoamisesta (EUVL L 251, 16.9.2016, s. 1).